ΚΑΝΟΝΙΣΜΌΣ (ΕΚ) αριθ. 170/2005 ΤΗΣ ΕΠΙΤΡΟΠΉΣ της 31ης Ιανουαρίου 2005 για τον καθορισμό, για την περίοδο εμπορίας 2005/06, του ποσού της ενίσχυσης για τις τομάτες που προορίζονται για τη μεταποίηση Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), και ιδίως το άρθρο 6 παράγραφος 1, Εκτιμώντας τα ακόλουθα: (1) Το άρθρο 3 παράγραφος 3 του κανονισμού (ΕΚ) αριθ. 1535/2003 της Επιτροπής, της 29ης Αυγούστου 2003, περί λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου, όσον αφορά το καθεστώς ενίσχυσης στον τομέα των μεταποιημένων προϊόντων με βάση τα οπωροκηπευτικά (2), προβλέπει τη δημοσίευση από την Επιτροπή, πριν από τις 31 Ιανουαρίου, του ποσού της ενίσχυσης που εφαρμόζεται στις τομάτες που προορίζονται για τη μεταποίηση. (2) Για τα κράτη μέλη της Κοινότητας με τη σύνθεσή της στις 30 Απριλίου 2004, η εξέταση της τήρησης των κοινοτικών και εθνικών ορίων μεταποίησης τοματών, που αναφέρονται στο άρθρο 5 παράγραφος 1 του κανονισμού (ΕΚ) αριθ. 2201/96, καθορίζεται με βάση τις ενισχυθείσες ποσότητες κατά τη διάρκεια των τριών τελευταίων περιόδων εμπορίας για τις οποίες είναι διαθέσιμα τα οριστικά στοιχεία για όλα τα εν λόγω κράτη μέλη. (3) Για τα κράτη μέλη που προσχώρησαν στην Ένωση την 1η Μαΐου 2004, η εξέταση της τήρησης των κοινοτικών και εθνικών κατωφλίων μεταποίησης τοματών καθορίζεται με βάση τις ποσότητες που αφορούν οι αιτήσεις ενίσχυσης που υποβλήθηκαν για την περίοδο εμπορίας 2004/05 σύμφωνα με το άρθρο 4 του κανονισμού (ΕΚ) αριθ. 416/2004, της 5ης Μαρτίου 2004, περί μεταβατικών μέτρων εφαρμογής του κανονισμού (ΕΚ) αριθ. 2201/96 του Συμβουλίου και του κανονισμού (ΕΚ) αριθ. 1535/2003 λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας στην Ευρωπαϊκή Ένωση (3). (4) Η ποσότητα των μεταποιημένων τοματών στο πλαίσιο του καθεστώτος ενίσχυσης που θα ληφθεί υπόψη για την εξέταση της τήρησης των εθνικών και κοινοτικών ορίων, είναι ανώτερη κατά 128 640 τόνους από το κοινοτικό όριο. Για τα κράτη μέλη που έχουν υπερβεί το όριο τους μεταποίησης, το ποσό της ενίσχυσης για τις τομάτες που προορίζονται για μεταποίηση για την περίοδο εμπορίας 2005/06 πρέπει να τροποποιηθεί σε σχέση με το ποσό που καθορίστηκε στο άρθρο 4 παράγραφος 2 του κανονισμού (ΕΚ) αριθ. 2201/96, σύμφωνα με το άρθρο 5 παράγραφοι 2 και 4 του εν λόγω κανονισμού, καθώς και με το άρθρο 3 παράγραφος 2 του κανονισμού (ΕΚ) αριθ. 416/2004. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των μεταποιημένων προϊόντων με βάση τα οπωροκηπευτικά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Για την περίοδο εμπορίας 2005/06, το ποσό της ενίσχυσης για τις τομάτες δυνάμει του άρθρου 2 του κανονισμού (ΕΚ) αριθ. 2201/96 καθορίζεται ως εξής: α) στην Ελλάδα, στη Γαλλία, στην Πορτογαλία, στην Ιταλία, στην Τσεχική Δημοκρατία, στην Κύπρο, στην Ουγγαρία, στη Μάλτα, στην Πολωνία και στη Σλοβακία, 34,50 ευρώ/τόνο· β) στην Ισπανία: i) 34,50 ευρώ/τόνο για τις τομάτες που προορίζονται για μεταποίηση σε ολόκληρες αποφλοιωμένες τομάτες, ii) 31,29 ευρώ/τόνο για τις τομάτες που προορίζονται για άλλες μεταποιήσεις. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Ιανουαρίου 2005.

[Source: multi_eurlex | Tokens: 3265]